አለም አቀፉ የልማትና የተራድኦ ቦርድ ፅ/ ቤቱን በአዲስ አበባ ሊከፍት ነው
አዲስ አባባ፤ ታህሳስ 26/2006 (ዋኢማ) – አለም አቀፉ የልማትና የተራድኦ ቦርድ ለኢትዮጵያ ልማት እያደረገ ያለውን አስተዋፅኦ አጠናክሮ እንዲቀጥልበት አምባሳደር ብርሃነ ገብረክርስቶስ ጠየቁ፡፡ቦርዱ በኢትዮጵያ በሚያካሂዳቸው እንቅስቃሴዎች በርካታ ዜጎችን ተጠቃሚ እያደረገ መሆኑንም የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስ ተናግረዋል፡፡አምባሳደር ብርሃነ  የአለም አቀፉን የልማትና የተራድኦ ቦርድ ዳይሬክተር  ሚስተር ጄፍሪ ሊ ፒርሰንን በፅህፈት ቤታቸው ተቀብለው አነጋግረዋል፡፡አምባሳደር ብርሃነ ድርጅቱ ለኢትዮጵያ ልማት እያደረገ ያለውን አስተዋፅኦ እንደሚቀጥልበት እምነታቸውን ገልፀዋል፡፡በምስራቅ አፍሪካ ቀጣና የአለም አቀፉ የልማት ተራድኦ ቦርድ ዳይሬክተር ሚስተር ፒርሰን ድርጅታቸው በአፋር፣ በደቡብ ብሄር፣ ብሄረሰቦችና ህዝቦች፣ በትግራይና በሌሎችም ክልሎች ውጤታማ ስራዎች እያከናወነ መሆኑን ተናግረዋል፡፡አምባሳደር ብርሃነ እና ሚስተር ፒርሰን ድርጅቱ በአዲስ አበባ ለሚከፍተው ፅህፈት ቤትም የስምምነት ፌርማ ተፈራርመዋል፡፡እንደ ውጭ ጉዳይ ሚኒስቴር ዘገባ ዳይሬክተሩ ከቅርብ አመታት ወዲህ አፍሪካ እያሳየችው ባለው እድገት መደነቃቸውነ ገልፀው ፅህፈት ቤቱ  ይህን ፈጣን የአፍሪካ እድገት እየመራች ባለችው ኢትዮጵያ መዲና በአዲስ አበባ መከፈቱ ተገቢ ነው ብለዋል፡፡የውጭ ጉዳይ ሚኒስትር ዴኤታው አምባሳደር ብርሃነ ገብረክርስቶስ ድርጅቱ በኢትዮጵያ ለሚያደርገው እንቅስቃሴ የመስሪያ ቤታቸው እገዛ እንደማይለየው ገልፀው ለዳይሬክተሩ መልካም የስራ ጊዜን ተመኝተውላቸዋል፡፡